**“ОЛБОРЛОХ ҮЙЛДВЭРЛЭЛИЙН ИЛ ТОД БАЙДЛЫН ТАЙЛАГНАЛ БА**

**АШИГ ХҮРТЭГЧ ЭЗДИЙН МЭДЭЭЛЛИЙН БҮРТГЭЛ”**

**КОМПАНИУДЫН СУРГАЛТЫН ТАЙЛАН**

2017 оны 2 дугаар сарын 20-ны өдөр

Монголын Олборлох үйлдвэрлэлийн засаглалыг сайжруулах төслийн ажлын албанаас олборлох үйлдвэрлэлийн компаниудад зориулан тайлан гаргах арга зүйн зөвлөгөө өгөх, чадавхи бэхжүүлэх, ашиг хүртэгч эздийн нэр томъёо, хамрах хүрээг зөвшилцөх зорилго бүхий **“ОҮИТБС-ын тайлагнал ба ашиг хүртэгч эздийн мэдээллийн бүртгэл”** сэдэвт сургалтыг 2017 оны 2 дугаар сарын 16-ны өдөр зохион байгуулав.

Сургалтанд уул уурхайн олборлолт, хайгуулын 42 компанийн 50 төлөөлөгчид оролцов. Бүртгэлийн хуудсыг хавсаргав.

 Хөтөлбөрийн эхний хагаст ОҮИТБС-ын тайлагнал, стандарт, баталгаажуулалт, цахим тайлангийн системтэй холбоотой мэдээллийг ОҮЗСТөслийн ажлын албанаас танилцуулав. Дараа нь Монгол Улсын ОҮИТБС-ын 2015 оны нэгтгэл тайлангийн Хараат бус хянагч-нэгтгэгч Улаанбаатар аудит корпораци ХХК-ийн менежер Н.Эрдэнэцог 2015 оны тайлан нэгтгэлийн үйл явцад хамгийн их зөрүүтэй мэдээлсэн татвар, төлбөрүүд, нэмэлт мэдээллийг боловсруулахтай холбоотой анхаарах асуудлуудын талаар танилцуулав. Дараа нь оролцогчид бүлгээр ажиллаж ОҮИТБС-ын тайланг тушаахад гардаг хүндрэлүүд, сайжруулах арга замын талаар санал бодлоо солилцов.

 Бүлгийн ажлын үеэр гарсан саналуудыг хураангуйлбал:

* Компаниудын удирдлагын түвшинд ойлголт, мэдлэг дутмаг байдаг
* Мэдээлэл солилцоог сайжруулах
* Компанийн тухай хууль, Шилэн дансны тухай хууль, Төсвийн тухай хууль гэх зэрэг хууль таниулах ажиллагаа муу, хариуцлагын тогтолцоо сул
* Компаниудын тайлан Засгийн газрын мэдээнээс их зөрдөг. Үүнийг компаниуд тодорхойлох боломжгүй байдаг
* Засгийн газрын мэдээ зөрдөг гол учир шалтгаан нь байгууллагын бүтэц байнга өөрчлөгддөгтэй холбоотой байж болох юм. Тухайлбал АМГ нь АМГТГ болох гэх мэт.
* Мөнгөн суурь, аккурел сууриар тайлагнадаг нь зөрүүнд нөлөөлдөг
* Гаалийн үйлчилгээний хураамжийг бусад хураамж гэдэгт оруулж тайлагнах
* Аудитын дүгнэлт гаргуулахад нэмэлт мөнгө шаарддаг нь компаниудад хүндрэлтэй байдаг
* Тайлан гаргаж буй ажилтнуудад урамшууллын хөшүүрэг бий болгох. ОҮИТБС-ын тайлан гаргахад нягтлан бодогч нарт маш их ачааллыг бий болгодог.
* Төсвийн зарцуулалттай адил төстэй төлбөр гэдгийг маш тодорхой болгох. Ойлгомжгүй байна
* Хандив, тусламжийг тайлагнахад тайлангийн маягтанд сонголт муу байдаг. Маягтыг нарийвчлах
* Бенефициар өмчлөгчийн мэдээллийг олж тайлагнахад хүндрэлтэй байдаг
* Удирдлагын хариуцлагын захидал, аудитын дүгнэлт хоёрыг тус тусад нь файл болгож upload хийх боломжтой болгох
* Хараат бус хянагч-нэгтгэгчийн тулган баталгаажуулах босго дүнг өндөр болгох, одоогийн байдлаар маш бага хэмжээний мөнгөн дүнг залруулахаар дэлгэрэнгүй мэдээлэл шаарддаг нь маш хүндрэл бий болгодог. Материаллаг бус зөрүүний хойноос хөөцөлдөмөөргүй байна
* Тусгай зөвшөөрөл эзэмшигч, туслан гүйцэтгэгч хоёрын алинаар нь мэдээллийг бөглөх вэ гэдэг нь асуудалтай
* Нийгмийн хөрөнгө оруулалтын зардал, хандив дэмжлэг хооронд ялгаа байна уу? Энэ талаар дэлгэрэнгүй зааварчилгаа өгөх
* Дэд бүтцийн хөрөнгө оруулалт, нийгмийн хөрөнгө оруулалт зэрэг зардлуудыг андуурч, холих тохиолдол маш их байна
* Хараат бус хянагч-нэгтгэгч нь компаниудын тайлагнасан хандивын мэдээ нь Засгийн байгууллагатай зөрөөд байна үүнийг засгийнхтай адил болгоод залруулчих гэх байдлаар тулган шаардаж байгаа нь хүндрэл үүсгэж байна. Уг нь бол бүх баримтуудаа гаргаад өгсөн. Үүнд анхаарал хандуулах. Зөрүүний хойноос хэт хөөцөлдөх нь ийм байдалд хүргэдэг юм болов уу?
* Орон нутагтай байгуулах загвар гэрээний хэрэгжилтэнд анхаарал хандуулах. Компаниуд гэрээгээр хүлээсэн үүргээ биелүүлэхдээ таатай байх болно. Гэрээнээс гадуурх, хууль бус зүйлийг аль болох ил тод болгож, сэргийлэх хэрэгтэй байна. Энэ тал дээр иргэний нийгмийн байгууллагуудтай хамтарч ажиллах
* Хайгуулын компанийг ашиглалтын компанитай адил үзэж орон нутаг хандив, тусламж нэхдэг. Үүний ялгааг ойлгуулж, хайгуулын компаниудад дарамт бага үзүүлэх
* Орон нутгаас бараа бүтээгдэхүүн худалдан авахаар e-barimt өгдөггүй.
* Орон нутгаас ажилтан авахаар тогтвортой ажилладаггүй, компанид маш их хүндрэл учруулдаг
* Уулын ажлын тайланг Ашигт малтмалын газар өгдөг учраас ОҮИТБС-ын тайланд давхардуулж авах шаардлагагүй, компанийн ажлыг хөнгөвчлөх тал дээр анхаарч байх

Сургалтын хоёрдугаар хагаст “Ашиг хүртэгч эздийн ил тод байдал” сэдвээр хэлэлцүүлэг зохион байгуулав. Ажлын албанаас танилцуулга хийж, оролцогчид 3 бүлэгт хуваагдан Сафари байдлаар бүлгээр ажиллаж, санал бодлоо солилцов. Бүлгийн ажлын хэлэлцүүлгээс гарсан үр дүнг хураангуйлбал:

**Нэгдүгээр бүлэг: Нэр томъёо, тодорхойлолт**

* Оролцогчид судалгаагаар санал болгосон **“Ашиг хүртэгч жинхэнэ эзэн”** гэсэн нэр томъёог хэрэглэх нь оновчтой гэсэн саналтай байсан. Жинхэнэ эзэн гэдэгт хэд хэдэн хүн байж болно. Харин эцсийн эзэн гэхээр ганц хүнийг ойлгох тал байж болох тул жинхэнэ эзэн гэдгийг дэмжсэн.

**Хоёрдугаар бүлэг: Өмчлөлийн хувь хэмжээ**

* Оролцогчид өмнөх хэлэлцүүлгээр санал болгосон хувилбар 2-ыг буюу **“Аж ахуйн нэгжийн хэмжээнээс хэмээрч 1 буюу 5 түүнээс дээш хувийг эзэмшигч”** гэдгийг дэмжиж байсан.
* Гэхдээ аж ахуйн нэгжийг хэрхэн том, жижиг, дунд гэж ангилахдаа борлуулалтын орлогоор, хувиаарилагдсан ногдол ашгаар, жилд гаргаж буй зардлаар нь ангилах зэрэг саналуудыг гаргаж байсан.

**Гуравдугаар бүлэг: Мэдээллийн бүрдэл**

* + Ургийн овог
	+ Эцэг/эхийн нэр, өөрийн нэр
	+ Гарал угсаа
	+ Иргэний харьяалал,
	+ Иргэний бүртгэлийн (регистрийн) дугаар
	+ Төрсөн огноо
	+ Оршин суугаа улс орны нэр
	+ Байнга оршин суух газрын хаяг,
	+ Иргэний бүртгэл дэх хаяг
	+ Ажлын газрын хаяг
	+ Бусдын өмнөөс эрх хэрэгжүүлж буй эсэх мэдээлэл (хэрэв тийм бол төлөөлж буй этгээдийн талаар дэлгэрэнгүй өгөх, бусдын эрхийг төлөөлөн хэрэгжүүлж буй хэлбэр/
	+ Улс төрийн нөлөөтэй этгээд мөн эсэх болон улс төрд нөлөөтэй этгээдийн хамаарал бүхий этгээд, нэгдмэл сонирхолтой этгээд мөн эсэх (хэрэв мөн бол тухайн этгээдийн талаар Б хэсэгт заасан дэлгэрэнгүй мэдээлэл өгөх)
	+ Өмчлөл, эзэмшлийн хэлбэр, хувь хэмжээ
	+ Компанийн удирдлага, хяналтын эрх, түүнийг хэрэгжүүлэх хэлбэр
* 3 бүлэг зарчмын зөрүүтэй саналтай байсан. 1-р бүлгийн хувьд эхний 4 мэдээллийг ил болгох, регистрийн дугаарыг олон нийтэд зарлахгүй байх, харин нэмэлтээр иргэний харъяаллын түүх, эрхэлдэг албан тушаал, биометрик мэдээлэл буюу хурууны хээ зэргийг авах, оршин суугаа болон ажлын газрын хаягийг олон нийтэд зарлахгүй байх, компанийн удирдлага, хяналтын эрх, түүнийг хэрэгжүүлэх хэлбэр гэсэн асуултыг тодорхой болгох
* 2-р бүлгийн хувьд иргэний бүртгэлийн дугаар, оршин суугаа хаягийг олон нийтэд зарлахгүй байх
* 3-р бүлгийн хувьд гарал угсаа гэсэн асуултыг илүү тодорхой болгох, РД-ийг нийтэд зарлахгүй байх, оршин суугаа улсын нэр гэсэн асуултыг сүүлийн 5 жилд оршин сууж байгаа улс гэдгээр нь асуух, оршин суугаа хаягийг нийтэд зарлахгүй байх гэсэн саналтай байв.
* **Ерөнхийд нь дүгнэвэл компанийн зүгээс РД, оршин суугаа болон ажлын газрын хаяг, байршлыг нууцлах хүсэлтэй байлаа.**

**СУРГАЛТЫН ҮР ДҮН:**

1. Оролцогчдын ОҮИТБС-ын талаарх мэдлэг, ойлголт нэмэгдэж, тайлан гаргах арга зүй сайжирсан.
2. 2015 оны нэгтгэл тайлангийн Хараат бус хянагч-нэгтгэгч оролцогчдод тайлангаар хамгийн зөрүүтэй тайлагнагддаг татвар, төлбөрүүд, нэмэлт мэдээллүүд, анхаарах асуудлуудын талаар дэлгэрэнгүй танилцуулж, арга зүйн зөвлөгөө өгсөн нь 2016 оны тайлангийн жилд анхны зөрүү буурч, тайлангийн чанарыг нэмэгдүүлэхэд дэмжлэг үзүүллээ.
3. Ашиг хүртэгч эздийг ил болгох нь цуврал хэлэлцүүлгийг зохион байгуулж, компаниудын саналыг авч тусгасан. Энэ талаар компаниудын мэдлэг ойлголт нэмэгдэж, харилцаа холбоо сайжирсан.

ОҮЗСТөслийн ажлын алба